善權洞
作者：程俱
朝代：宋

paragraphs: 嘗聞包山境，中有林屋天。
旁通號地脉，嶽瀆潛鈎連。
兹山豈其類，澒洞皆中穿。
二巖岌山足，琤淙激奔泉。
牛羊走大石，吐受無窮年。
金堂下石液，雪積如烹煎。
從來米鹽稱，浪播俚俗傳。
一洞啟山腹，穹窿亦聯綿。
誰題九斗字，大篆仍深鐫。
中藏丈五石，屹若龍騰淵。
回頭問主人，我輩定不凡。
云何逐官牒，常得我所耽。
向來共幽討，九鏁藏芝巖。
而我自林屋，翩然遊皖灊。
洪崖儻可俯，不在南山南。